වතු ජනතාවගේ අවශ්‍යතා සොයා බලා ඉටු කර දුන් එකම ආණ්ඩුව වශයෙන් වතුකරයේ ලයින් කාමර සංකල්පය තුරන් කිරීමට පියවර ගන්නා බව ජනාධිපති මහින්ද රාජපක්ෂ මහතා පැවැසීය.වතු ජනතාව යම් ජයග්‍රහණයක් ලැබුවා නම් ඒ වත්මන් ආණ්ඩුව යටතේ පමණක් බව පෙන්වා දුන් ජනාධිපතිවරයා ඔවුන් වෙනුවෙන් නිවාස තනා දීමේ වැඩපිළිවෙළක් නුදුරේදීම ක්‍රියාත්මක කරන බව ප්‍රකාශ කළේය.ජනාධිපතිවරයා මෙසේ ප්‍රකාශ කළේ එක්සත් ජනතා නිදහස් සන්ධානයෙන් මෙවර මධ්‍යම පළාත් සභාවට තරග වදින අපේක්ෂකයන්ගේ ජයග්‍රහණය වෙනුවෙන් හැටන්, ඩන්බාර් ක්‍රීඩාංගණයේදී පෙරේදා (09) පැවැති ජනරැලියට එක්වෙමිනි.සතුටයි නිදහසයි දිනවමු තේමාව ඔස්සේ මෙවර පළාත් සභා මැතිවරණයට තරග වැද සිටින එක්සත් ජනතා නිදහස් සන්ධානය ජනාධිපති මහින්ද රාජපක්ෂ මහතාගේ ප්‍රධානත්වයෙන් පවත්වන විජයග්‍රාහී ජන රැලි මාලාවේ සිවුවැනි රැලිය මෙයයි.